བཙན་བྱོལ་སྤྱི་ཚོགས་ནང་ཆབ་སྲིད་ཚོགས་པ་མེད་པའི་རྐྱེན་གྱིས།སྐྱིད་སྡུག་ཚོགས་པ་ཁག་འོས་ཤོག་བླུག་སྐབས་ཆབ་སྲིད་ཚོགས་པ་ལྟ་བུ་ཆགས་བཞིན་ཡོད་ལ།སྤྱིར་བཏང་ཆབ་སྲིད་ཚོགས་པ་ཡིན་ན།སྤྱི་ཚོགས་ཡར་རྒྱས་གཏོང་ཕྱོགས་དང།ཆབ་སྲིད་ཀྱི་ལྟ་གྲུབ་ལངས་ཕྱོགས་སོགས་ངེས་ཅན་ཞིག་ཡོད་པས།མང་གཙོའི་སྤྱི་ཚོགས་ནང་མེད་དུ་མི་རུང་བ་ཞིག་རེད།ཡིན་ནའང་སྐྱིད་སྡུག་ཚོགས་པ་ཁག་ནི་གཙོ་བོ་མི་མང་གི་བདེ་སྡུག་ལ་ལྟ་མཁན་ཡིན་པས།ཆབ་སྲིད་ཀྱི་ལངས་ཕྱོགས་ལྟ་གྲུབ་ཅིག་མེད་པས།མཚམས་རེར་སྐྱིད་སྡུག་ཚོགས་པའི་ངོ་བོར་མ་བསྡད་པར།ཆབ་སྲིད་ཀྱི་ལྟ་གྲུབ་ཡོད་མདོག་གིས་སྐབས་འཚོལ་རིང་ལུགས་ཀྱིས་འོས་གཞི་བཀྲམ་པ་འདིས་མི་མང་མགོ་རྨོངས་སུ་འཇུག་སྲིད།དཀའ་ངལ་ཡང་ཡོད་ངེས།སྐྱིད་སྡུག་ཚོགས་པ་དང།སྒོས་སུ་ཆོལ་ཁོངས་ཀྱི་ཚོགས་པ་ནི་ཆོལ་ཁོངས་དེའི་མི་མང་ཡོངས་རྫོགས་སྒྲིག་འཛུགས་དེའི་འོག་སྡོད་དགོས་པས།ཆབ་སྲིད་ཀྱི་ལངས་ཕྱོགས་ཡིན་མདོག་གིས་སྒྲིག་འཛུགས་གཏན་འབེབས་ཀྱིས་མི་མང་ཚང་མ་ཆོལ་ཁོངས་དེའི་སྒྲིག་འཛུགས་འོག་སྡོད་ཐབས་མེད་པ་བྱེད་ཀྱི་ཡོད།